Steve Vai

Začiatky

Dospievajúci Vai začal hrať na gitare inšpirovaný tvorbou Jimiho Hendrixa, Alica Coopera či skupiny Led Zeppelin. V roku 1974, ešte pred nástupom na školu Berklee College of Music, kedy hrával v miestnych skupinách, ho učil gitarový virtuóz Joe Satriani. Vo Vaiovom štýle hry bolo cítiť vplyv gitaristov ako Jeff Beck alebo Allan Holdsworth.
Steva Vaia fascinovala aj hudba gitaristu Franka Zappu. Steve mu raz poslal nahrávky svojej hry na gitare a prepis inštrumentálnej skladby "The Black Page", ktorú zložil Zappa pre bicie nástroje. Ten bol natoľko ohromený schopnosťami mladého gitaristu, že v roku 1979 si ho najal na prepisovanie niekoľkých svojích gitarových sól, vrátane materiálov na albume Joe's Garage a trojalbume Shut Up 'n' Play Yer Guitar. V roku 1982 boli tieto prepisy publikované v knihe Guitar Book od  Franka Zappu.
Ako už stály člen jeho skupiny mohol Steve Vai predviesť svoj talent v skladbách ako „Moggio“ či „Stevie's Spanking“. Absolvoval so Zappom niekoľko koncertných šnúr, takže mal možnosť pozorovať hru hudobníkov na scéne a veľa sa pri tom naučil. Vai a Zappa spolu nahrali šesť albumov a to v rokoch 1980 až 1984.

Kariéra

Po odchode od Zappu v roku 1982 sa Vai presťahoval do Kalifornie, kde nahral svoj prvý sólový album Flex-Able (1984) a vystupoval v niekoľkých skupinách. V roku 1985 zastúpil Yngwieho Malmsteena v Bonnetovej skupine Alcatrazz. Nepôsobil v nej dlho, avšak podieľal sa na nahrávaní albumu Disturbing the Peace.
V tom istom roku sa Steve ešte pridal do skupiny bývalého frontmana formácie Van Halen, Davida Lee Rotha. Nahral s nimi dva albumy: multiplatinový Eat'em And Smile a Skycraper. Tieto albumy, videonahrávky a koncertné šnúry výrazne prispeli k rastu Vaiovej popularity. 
Vai v roku 1989 začal hrať s Whitesnake, skupinou bývalého speváka Deep Purple, Davida Coverdala. Nahrali spolu album Slip Of The Tongue.
Po odchode zo skupiny Whitesnake sa Vai vydal znova na sólovu dráhu. V roku 1990 mu vyšiel vysoko hodnotený album Passion and Warfare, ktorý je zmesou džezu, metalu, rocku, funku a klasickej hudby.
V roku 1993 spolupracoval s bubeníkom Terrym Bozziom, basgitaristom T.M. Stevensom a spevákom Devinom Townsendom na albume Sex and Religion.

Vybavenie

Na zvukových vlastnostiach a dizajne svojích gitár, spolupracoval Steve Vai s firmou Ibanez. Vznikli tak gitary Ibanez JEM series. Pre tieto gitary je charakteristický úchop pre ruku, tzv. "monkey grip", diera v tele gitary. Ďalej sú to snímače DiMarzio (humbucker - singlecoil - humbucker), ktoré sú navrhnuté v niekoľkých rôznych typoch, ako napr. Evolution, Breed a EVO 2. Tremolo má dvojzvratný systém Edge Pro. Hmatník je charakteristický zobrazením "Vine of Life" - "vinič života".
Vai vybavil veľa svojích gitár Ibanez Backstopom, ktorý zablokuje funkčnosť dvojzvratného tremola.
Medzi ďalšími modelmi Vaiových gitár, je aj 7-strunová verzia, Ibanez Universe, navrhnutá taktiež Steve Vaiom. Táto verzia neskôr ovplyvnila zvuk gitaristu skupiny Korn, ako aj zvuk ostatných skupín hrajúcich nu-metal koncom 90. rokov.
K Vaiovým gitarám patria aj akustické gitary, Euphoria, takisto navrhnuté Steve Vaiom.
Predtým, ako prešiel k značke Ibanez, používal gitary Jackson. Ale boli to iba dva roky spolupráce.
V Steveho zbierke sa nachádza viac ako 120 elektrických gitár.

Súkromný život

Vai je ženatý s Pia Maiocco, bývalou basgitaristkou skupiny Vixen. Môžete ju vidieť vo filme Hardbodies. Vai a Maiocco majú dve deti, synov - Julian Angel Vai a Fire Vai. Steve sa vo voľnom čase venuje  včelám, ktoré pravidelne produkujú med. Zisk z predaja medu putuje do Vaiovej neziskovej charitatívnej  nadácie Make a Noise Foundation.

Filantrop

Od roku 2005 je Steve Vai oficiálnym podporovateľom Little Kids Rock, neziskovej spoločnosti, ktorá poskytuje zadarmo hudobné nástroje a lekcie pre deti štátnych škôl v celej  Amerike. Je čestným členom správnej rady.